Gedagte vir die dag: Is genade genoeg, of nie?Foto: pixabay.com Die tollenaar het op ’n afstand bly staan en wou selfs nie na die hemel opkyk nie. Hy het vol skuldbesef op sy bors geslaan en gesê: “O God, wees my, sondaar, genadig!” (Lukas 18:13) Daar is verskillende vlakke van beloning in die hemel, skryf ’n Amerikaanse skrywer ’n keer in ’n artikel. God red ons uit genade, sê hy. Nogtans gaan God dié wat harder vir Hom gewerk het eendag spesiaal beloon. Gelowiges kan nie hulle redding verloor nie, borduur hy voort, maar hulle kan wel hulle beloning misloop. Toe klink dit vir my na ’n kompetisie waar ons die regte geestelike balkies moet verwerf om “beloonde begenadigdes” in die hemel te wees. Nadat ek hierdie artikel gelees het, begryp ek opnuut hoe aanstootlik genade vir party godsdienstiges is. Hulle weier om met leë hande voor God te staan! Vra maar vir die tollenaar wat met ’n sak vol teenprestasies voor God stelling inneem in Lukas 18:9-14. God se genade beteken beslis nie dat ons kan agteroorsit en leef soos ons wil nie. Dit sê wel dat God ons Syne gemaak het op grond van sy liefde en ontferming. Genade sê ook dat Jesus alle prestasiemetings op die pad vorentoe namens ons afgehandel het. Daarom leef ons tot sy eer uit pure dankbaarheid. Ons weet God het ons almal ewe veel lief, want Hy is ewe veel ons almal se Vader. God trek regtig nie sommige mense voor en verwaarloos die res wat nie goed genoeg presteer nie. Hy gee vir ons almal ewe veel lewe. Hy hou ook vir ons almal ewe veel plek daar by Hom! Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM